
ΒΟΥΛΗ ΤΩΝ ΕΛΛΗΝΩΝ
ΜΑΝΟΣ Ν. ΚΟΝΣΟΛΑΣ
Βουλευτής Ν. Δωδεκανήσου – ΝΕΑ ΔΗΜΟΚΡΑΤΙΑ

Αθήνα, 24 Φεβρουαρίου 2017
Αρ.Πρ.: 3745/24.2.17
Ε Ρ Ω Τ Η Σ Η

Προς

Κυρία Υπουργό Εργασίας, Κοινωνικής Ασφάλισης και Κοινωνικής Αλληλεγγύης
ΘΕΜΑ: «Άμεση έκδοση ερμηνευτικής εγκυκλίου για τον συνυπολογισμό του χρόνου παρακολούθησης όλων των προγραμμάτων εκπαίδευσης ή επαγγελματικής κατάρτισης των σπουδαστών ΙΕΚ στο χρόνο ανεργίας τους»

Κυρία Υπουργέ,

Σύμφωνα με το άρθρο 57 του Ν.4430 και τη μεταβατική διάταξη για την προσμέτρηση του χρόνου ανεργίας σε σπουδαστές ΙΕΚ ορίζεται ότι: «άνεργοι εγγεγραμμένοι στα μητρώα του Ο.Α.Ε.Δ., που συμμετείχαν σε προγράμματα εκπαίδευσης ή επαγγελματικής κατάρτισης πριν από την έναρξη ισχύος του παρόντος νόμου, διατηρούν συνυπολογιζόμενο τον χρόνο παρακολούθησης όλων των ως άνω προγραμμάτων στο χρόνο ανεργίας τους και κρατούν τυχόν ποσό επιδόματος ανεργίας που τους καταβλήθηκε κατά τη χρονικό περίοδο παρακολούθησης των ως άνω προγραμμάτων, εφόσον εντός τεσσάρων (4) μηνών από τη δημοσίευση του παρόντος δηλώσουν στον Ο.Α.Ε.Δ. τα πλήρη στοιχεία όλων των προγραμμάτων που έχουν παρακολουθήσει».
Η συγκεκριμένη μεταβατική διάταξη, υποθετικά, συμπεριελήφθη για να καλύψει όλους τους σπουδαστές ΙΕΚ πριν από την έναρξη ισχύος του νόμου και να τους δώσει τη δυνατότητα συνυπολογισμού στο χρόνο ανεργίας τους, όλων των προγραμμάτων εκπαίδευσης ή επαγγελματικής κατάρτισης που παρακολούθησαν, προκειμένου να μην χάσουν το επίδομα ανεργίας.

Δυστυχώς, όμως, η διάταξη αυτή δεν εφαρμόζεται, ενώ δεν έχει εκδοθεί ακόμα και η σχετική ερμηνευτική εγκύκλιος.

Αυτό έχει ως αποτέλεσμα πολλοί σπουδαστές ΙΕΚ να μην μπορούν να συμμετέχουν στις προκηρύξεις επτάμηνων συβάσεων ΑΣΕΠ ορισμένου χρόνου, που πρόκειται να εκδοθούν άμεσα και ιδιαίτερα στις προκηρύξεις από το Υπουργείο Πολιτισμού για την εφαρμογή θερινού ωραρίου Μουσείων και Αρχαιολογικών χώρων.

Την ίδια στιγμή, έχει προκαλέσει ανησυχία στους σπουδαστές των ΙΕΚ η φημολογία για το περιεχόμενο της ερμηνευτικής εγκυκλίου που θα εκδοθεί και η οποία μιλάει για σπουδαστές ΙΕΚ πολλών ταχυτήτων, με αποτέλεσμα να μην καλύπτονται όλοι.

Το Υπουργείο οφείλει να ξεκαθαρίσει άμεσα το ζήτημα.
Κατόπιν των ανωτέρω

Ερωτάται η Κυρία Υπουργός
1. Εάν γνωρίζει το πρόβλημα που έχει ανακύψει.

2. Ποιος είναι ο λόγος της καθυστέρησης της ερμηνευτικής εγκυκλίου και αν αληθεύει η φημολογία για το περιεχόμενό της σύμφωνα με το οποίο θα υπάρχουν πολλές και διαφορετικές κατηγορίες σπουδαστών ΙΕΚ με αποτέλεσμα να μην έχουν τη δυνατότητα όλοι να προσμετρήσουν το χρόνο παρακολούθησης των προγραμμάτων εκπαίδευσης ή επαγγελματικής κατάρτισης στο χρόνο ανεργίας τους.
Ο Ερωτών Βουλευτής
Μάνος Κόνσολας

